

**Pranešimas žiniasklaidai**

**2024-09-27**

**„Amber Grid“ Ukrainos pagalbos tarnyboms skiria 55 automobilius**

Lietuvos dujų perdavimo sistemos operatoriaus „Amber Grid“ valdyba pritarė bendrovės siūlymui Ukrainai perduoti 55 automobilius ir 4 generatorius. Dėl humanitarinės pagalbos paketo dar bus balsuojama visuotiniame akcininkų susirinkime, kuris vyks spalio 17 d. Bendra teikiamos pagalbos vertė siekia beveik 62 tūkst. eurų.

Magistralinių dujotiekių eksploatavimo veikloje naudotos transporto priemonės yra geros būklės, 5-11 metų senumo, nedidelės likutinės vertės. Kadangi „Amber Grid“ yra sudariusi naujas transporto priemonių veiklos nuomos sutartis, bendrovė priėmė sprendimą nebereikalingus automobilius perduoti karo krečiamai Ukrainai.

„Šįkart Ukrainai siunčiame 55 automobilius, nes suprantame tokios priemonės vertę karo metu. Transportas reikalingas remonto darbams ir operatyvinei veiklai. Lengvieji automobiliai ir didesnio pravažumo visureigiai suteiks tarnyboms mobilumą, todėl jos galės greičiau reaguoti į besikeičiančias situacijas. Tokios paramos suteikimas veikia ir kaip moralinis postūmis mums nepailstamai įvairiomis formomis remti Ukrainą, kovojančią už savo šalies laisvę ir nepriklausomybę“, – sako „Amber Grid“ vadovas Nemunas Biknius.

Pirmieji automobiliai bus perduoti gyventojus aptarnaujančioms tarnyboms, kiti – pagalbai Ukrainos karo paveiktų energetikos objektų atstatymui, nelaimių rizikos mažinimui, įskaitant pasirengimą energetinėms nelaimėms ir atsigavimą po jų.

Ukraina priešinasi jau nuo 2022 m. vasario 24 d. Rusijai pradėjus plataus masto karą, nuo kurio nuolat nukenčia energetikos infrastruktūra, o jos atstatymui nepakanka Ukrainos turimų išteklių. Šių metų birželį „Amber Grid“ skyrė humanitarinės pagalbos Ukrainai paketą, kurį sudarė penki generatoriai ir dešimt dujotiekį stiprinančių movų. Bendra tuomet suteiktos humanitarinės pagalbos vertė – beveik 108 tūkst. eurų. 2022 metais „Amber Grid“ kolegoms iš Ukrainos išsiuntė įrangos, padedančios atstatyti pažeistus dujotiekius už 18 tūkst. eurų.

Daugiau informacijos:

Laura Šebekienė, „Amber Grid“ komunikacijos vadovė,

Tel. 8 699 61246, El. paštas: l.sebekiene@ambergrid.lt